Grondonteiening: Sakeliggaam wil met partye vergaderArgieffoto. Business Leadership South Africa (BLSA) het Donderdag gesê hy beoog om binnekort met politieke partye te vergader om die dooiepunt tussen die regering en die sakebedryf, wat ontstaan het nadat die mosie vir onteiening sonder vergoeding aanvaar is, te bespreek. Bonang Mohale, uitvoerende hoof van BLSA, het onderneem om met partylede te vergader om die sakeliggaam se voorstel vir inklusiewe groei en transformasie, indiensneming, vaardigheidsontwikkeling en grondeienaarskap te bespreek. “Die BLSA-raad het op 10 April ŉ spesiale werksessie aangebied om sy voorlopige standpunt oor onteiening sonder vergoeding te formuleer nadat die mosie vir onteiening sonder vergoeding goedgekeur is,” het sy gesê. “Ons beoog om aan hierdie proses [die parlementêre proses van onteiening sonder vergoeding] deel te neem, en beoog verder om met die ANC en die EFF, wat dié mosie aan die gang gesit het, in gesprek te tree.” Mohale het gesê BLSA neem kennis van die uitgebreide konsultasieproses oor onteiening wat deur Vincent Smith, voorsitter van die parlementêre ad hoc- grondwetlike hersieningskomitee, uiteengesit is. Sy het bygevoeg dat alle Suid-Afrikaners hul standpunte in die volgende paar maande oor dié kwessie moet laat hoor. “Ons wil saamwerk aan ŉ oplossing wat aandag sal gee aan die swaarkry van die verlede sonder om Suid-Afrika as ŉ langtermyn volhoubare beleggingsbestemming prys te gee.”